Document ID: 32014R0715

A BIZOTTSÁG 715/2014/EU RENDELETE
(2014. június 26.)
a gazdaságszerkezeti felmérésekről és a mezőgazdasági termelési módszereket vizsgáló felmérésről szóló 1166/2008/EK európai parlamenti és tanácsi rendelet III. mellékletének a 2016. évi gazdaságszerkezeti felmérés során begyűjtendő mutatók felsorolása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gazdaságszerkezeti felmérésekről és a mezőgazdasági termelési módszereket vizsgáló felmérésről szóló, 2008. november 19-i 1166/2008/EU európai parlamenti és tanácsi rendeletre (1) és különösen annak 7. cikke (2) bekezdésére,
mivel:
(1)
Az 1166/2008/EK rendelet a gazdaságok szerkezetére vonatkozó, 2016-ig érvényes felmérési programról rendelkezik.
(2)
A közös agrárpolitika 2013 utáni felülvizsgálatához kapcsolódó intézkedések megvalósításának ellenőrzése céljából adatgyűjtésre van szükség. Ezenkívül adatokat kell gyűjteni a vidékfejlesztéssel kapcsolatban meghatározott intézkedések megvalósításának figyelemmel kíséréséről (2).
(3)
Jelenleg az egyes gazdaságok szintjén hiányoznak a szerkezeti adatokhoz kapcsolódó statisztikai információk a trágyázásról, az öntözésről és a mezőgazdasági termelés különböző módszereiről. Annak érdekében, hogy az agrár-környezetvédelmi politika kidolgozásához és az agrár-környezetvédelmi mutatók minőségének javításához további statisztikai adatok álljanak rendelkezésre, az információgyűjtés javítása szükséges a gazdaságok trágya- és vízhasználatára, valamint a mezőgazdasági termelési módszereire vonatkozóan.
(4)
A mutatók jegyzékének módosítása azon az elven alapul, hogy az általános terhelés kiegyensúlyozott marad, mivel a mezőgazdasági statisztikák iránti növekvő és változó igények miatt a 2020-ig tartó új közös mezőgazdasági politikával kapcsolatosan bevezetésre kerülő új változókat - főleg ami a környezeti teljesítmény javítását és a kapcsolódó agrár-környezetvédelmi információk szükségességét illeti - ellensúlyozza a kapcsolódó szabályozásban bekövetkezett változások miatt elavulttá vált vagy a 2016-ban egyszer kimaradó változók elhagyása, szem előtt tartva azt is, hogy az EU pénzügyi hozzájárulása a felméréshez változatlan marad.
(5)
Az 1166/2008/EK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak az Agrárstatisztikai Állandó Bizottság véleményével,
ELFOGADTA EZT A RENDELETET:
1. cikk
Az 1166/2008/EK rendelet III. mellékletének helyébe e rendelet melléklete lép.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. június 26-án.

Labels: 12
19
6